浯溪圖
作者：釋德止
朝代：宋

paragraphs: 夷途勿拋控，拋控馬多失。
挹水勿極量，極量器多溢。
安史起天寶，轉戰竟奔北。
辭臣獻頌詩，要垂萬世則。
一字堪白首，大書仍深刻。
誰作浯溪圖，千里在咫尺。
飛湍如有聲，旁匯浸層碧。
巉絕半巖間，髣髴見鳥迹。
不覺加手磨，真恐苔蘚沒。
國姓前後異，天運古今一。
向來文武才，坐籌或操筆。
種種皆可稱，俯仰重歎息。
願君寶此圖，置之丹粉壁。
昔人如可作，想像壯胸臆。